હવે આ આખું દૃશ્ય આપસી સંબંધમાં મૂકીને જુઓ. સંબંધમાં નમતું જોખવું એટલે આપણી સાથે જોડાયેલી વ્યક્તિ કે લોકોને સાંભળવા, જરૂર પડે ત્યારે પોતાનો રસ બાજુ પર મૂકવો. ક્યારેક ત્રાજવાને બીજી તરફ નમતું રાખવા ચૂપ થવું તો ક્યારેક બીજાને ગમે એવું જ બોલવું. જ્યાં સુધી આ નમેલા એટલે ગમેલા રહેવાનું પરસ્પર સાહજિક હોય ત્યાં સુધી ઠીક છે, પણ જ્યારે નમતી વખતે એનો ભાર મહેસૂસ થાય અથવા એ આદત બની જાય ત્યારે ચેતી જવું. આમ તો સંબંધમાં ‘નમેલા એ જ ગમેલા’ સમીકરણનો તફાવત હોવો ન જોઈએ, પરંતુ નમતું જોખવાની આદત અને અપેક્ષા સ્ત્રીના ફાળે વધુ જાય છે.